ก.ล.ต.จับมือ “ไทยพีบีเอส” เปิดตัวรายการ “รู้เงิน รู้ลงทุน” รับมือยุคการเปลี่ยนแปลง
ก.ล.ต.จับมือ “ไทยพีบีเอส” เปิดตัวรายการ “รู้เงิน รู้ลงทุน” รับมือยุคการเปลี่ยนแปลง
21 ก.ค. 2563

นางสาวรื่นวดี สุวรรณมงคล เลขาธิการ ก.ล.ต. กล่าวว่า สำนักงาน ก.ล.ต. ทำรายการให้ความรู้การเงินการลงทุนผ่านช่องทางออนไลน์เพื่อให้เข้าถึงประชาชนตรงกลุ่มเป้าหมายได้อย่างรวดเร็ว ซึ่งเชื่อได้ว่าประชาชนจำนวนมากต้องการที่ จะรู้และเข้าใจเรื่องการลงทุนอย่างถูกต้องและได้ข้อมูลที่เป็นกลาง
เช่นเดียวกับผู้ประกอบการเอสเอ็มอีที่มองหาทางเลือกของแหล่งทุนซึ่งตลาดทุนจะเป็นทางเลือกหนึ่งที่น่าสนใจ และด้วยช่องทางสื่อใหม่หรือเฟซบุ๊กเพจนี้ เชื่อได้ว่าจะเข้าถึงผู้ชมที่ตรงกลุ่มมากขึ้น อีกทั้งสามารถรับชมได้จากทุกที่ ทุกเวลา สอดคล้องกับพฤติกรรมคนรุ่นใหม่ จากผลของการจัดสัมมนาออนไลน์เมื่อเดือนพฤษภาคม 2563 ที่ผ่านมา หัวข้อ “สุขภาพการเงินการลงทุนของคนไทย รับมืออย่างไรในยุคโควิด-19” จำนวน 5 ตอนมีสถิติภาพรวมที่แสดงให้เห็นถึงกระแสตอบรับที่ดี โดยมียอดการเข้าถึงผู้ชม (reach) เฉลี่ย 1.32 แสนคนต่อตอน และยอดชม (view) เฉลี่ย 2.95 หมื่นคนต่อตอน
ทั้งนี้ ผู้สนใจสามารถรับชมรายการ “รู้เงิน รู้ลงทุน” ในทุกวันศุกร์ เวลา 16.00 – 16.30 น. จำนวน 12 ตอนต่อเนื่องตั้งแต่กลางเดือนกรกฎาคมนี้เป็นต้นไป เผยแพร่สดผ่านเฟซบุ๊กเพจพร้อมกัน 2 เพจ ได้แก่ เพจ @StartToInvest และเพจ @ThaiPBSFan เริ่มตอนแรก ในวันศุกร์ที่ 24 กรกฎาคม 2563 กับหัวข้อ “ดอกเบี้ยต่ำทำอย่างไรให้มีเงินพอใช้” พบกับ นางวิวรรณ ธาราหิรัญโชติ อุปนายกสมาคมนักวางแผนการเงินไทย จะมาร่วมให้ข้อมูลเกี่ยวกับผลิตภัณฑ์การลงทุนที่เป็นทางเลือกในการออม และสร้างความเข้าใจเกี่ยวกับผลตอบแทนและความเสี่ยง โดยมีนางสาวสินิดา เพชรวีระกุล เป็นผู้ดำเนินรายการ